**E L Ő T E R J E S Z T É S**

**Szombathely Megyei Jogú Város Bűnmegelőzési, Közbiztonsági és Közrendvédelmi Bizottságának 2017. október 24-i ülésére**

**Tájékoztató a lakótelepek közvetlen közelében lévő zöldterületen történő szeszesital fogyasztás tilalma bevezetése lehetőségeiről**

Tájékoztatom a Tisztelt Bizottságot, hogy a Közgyűlés 252/2017. (IX.14.) Kgy. sz. határozatában felkért, hogy vizsgáljam meg, hogy **a közösségi együttélés alapvető szabályairól és ezek elmulasztásának, megszegésének jogkövetkezményeiről szóló 24/2013. (VI.6.) önkormányzati rendelet** szabályai kiegészíthetők-e a lakótelepek közvetlen közelében lévő zöldterületen történő szeszesital fogyasztás tilalmával.

**A szabálysértésekről, a szabálysértési eljárásról és a szabálysértési nyilvántartási rendszerről szóló 2012. évi II. törvény** (a továbbiakban: Szabs. tv.) **200. § (1) a) pontja** a következőképpen rendelkezik a szeszesital fogyasztás tilalmának megszegéséről: „Akia szeszes ital árusítására vagy a közterületen történő fogyasztására vonatkozó – törvényben, kormányrendeletben vagy önkormányzati rendeletben meghatározott – tilalmat megszegi, szabálysértést követ el.”

A közösségi együttélés alapvető szabályairól és ezek elmulasztásának, megszegésének jogkövetkezményeiről szóló 24/2013. (VI.6.) önkormányzati rendelet2. § (1) bekezdése szerint: „Nem állapítható meg a közösségi együttélés alapvető szabályainak elmulasztása, megszegése, amennyiben a tevékenység vagy mulasztás szabálysértést, bűncselekményt valósít meg, továbbá magasabb szintű jogszabály közigazgatási bírság alkalmazását írja elő.”

Fentiekre tekintettel **a közterület használatának szabályairól szóló 2/2011. (I.31.) önkormányzati rendelet** (a továbbiakban: Önk. rendelet) **10/A. § (1) bekezdése** határozza meg azokat a közterületek, melyeken tilos a szeszesital bármilyen formában történő fogyasztása. Ezek a következők:

1. kereskedelmi és vendéglátó üzletek – ideértve a kizárólagosan palackozott italokat forgalmazó üzletek-, áruházak közterületre nyíló bejáratától számított 50 méteren belül;
2. rendelők, szociális, köznevelési és egészségügyi intézmények, közhatalmi funkciót ellátó szervezet (bíróság, ügyészség, rendőrség, NAV, kormányhivatalok, önkormányzatok, stb.) elhelyezésére szolgáló épületek, valamint egyházi épületek telekhatárától számított 200 méteres távolságon belül;
3. közterületi játszótereken, továbbá a játszóterek külső határvonalától számított 5 méteres távolságon belül;
4. közösségi közlekedési eszköz igénybevételének céljából létesített, illetve erre kijelölt megállóban, várakozóhelyen, illetve helyiségben, valamint nyílt légterű megálló, várakozóhely esetén annak külső határvonalától számított 5 méteres távolságon belül, azzal, hogy ha a szeszesital fogyasztási korlátozás alá tartozó terület külső határvonala nem állapítható meg egyértelműen, akkor a szeszesital fogyasztása a megállót vagy várakozóhelyet kijelölő táblától vagy más jelzéstől számított 5 méteres sugarú körnek megfelelő körzetben tilos.

A 10/A. § (2) bekezdése szerint az (1) bekezdésben foglaltakat nem kell alkalmazni a közterület-használati engedéllyel rendelkező vendéglátó előkertek, városi rendezvények, valamint szeszesital kimérési engedéllyel is rendelkező rendezvények területén.

A szeszesital fogyasztás tilalma kiterjesztése kapcsán Jegyző Úr egyeztetést hívott össze a Szombathelyi Rendőrkapitányság és Szombathely Megyei Jogú Város Közterület-felügyeletének vezetői részvételével. Az egyeztetésen az körvonalazódott, hogy amennyiben az Önk. rendelet 10/A. § (1) bekezdésében foglaltakon túl, további területeken kívánjuk a szeszesital fogyasztását tiltani, abban az esetben a jogbizonytalanság elkerülése, valamint a betartathatóság érdekében szükséges az adott területek pontos meghatározása. Ez azonban a lakótelepeken lévő lakóingatlanok egyedi jellege, elhelyezkedése miatt nagyon nehéz. Ezáltal a tilalom betartatása is problémákat okozna.

Mivel az Önk. rendeletben a további területek - a lakótelepeken lévő lakóházak közvetlen környezete - meghatározásával, a város jelentős részén válna tilalmazottá a szeszesital fogyasztása, ezért célszerű lenne az általános tiltás bevezetése, a kivételek pontos meghatározásával. A felmerült igény szerint a lakótelepek közvetlen környezetében történő szeszesital fogyasztás is szankcionálhatóvá, egyben visszaszoríthatóvá válna. Mivel a lakótelepeken túl a város más területein is élő probléma a szeszesital fogyasztás, esetleg további tiltási igény is felmerülhetne a jövőben. A város közterületein történő tiltás esetén viszont szükséges a kivételek megfogalmazása is. Jelenleg a rendeletben a közterület-használati engedéllyel rendelkező vendéglátó előkertek, városi rendezvények, valamint a szeszesital kimérési engedéllyel is rendelkező rendezvények területe szerepelnek kivételekként.

Tanulmányozva az ország nagyobb városainak rendeletalkotási gyakorlatát, elmondható, hogy ahol tilalmazott a szeszesital közterületi fogyasztása, ott általános tiltással élnek, és meghatározzák az adott város igényei szerint a szükséges kivételeket.

A bizottság egyetértése esetén a decemberi Közgyűlésre kerül előterjesztésre a fenti koncepció alapján a rendelet módosítása.

Kérem a Tisztelt Bizottságot, hogy az előterjesztést megtárgyalni, és álláspontját kialakítani szíveskedjék.

**Szombathely, 2017. október „…”**

 **Tisztelettel:**

 **(:Dr. Puskás Tivadar:)**

 **polgármester**

**Határozati javaslat**

**…./2017. (X.24.) BKKB. számú határozat**

A Bűnmegelőzési, Közbiztonsági és Közrendvédelmi Bizottság egyetért a város közterületei teljes területén a szeszesital fogyasztás tilalma bevezetésével, felkéri a Polgármestert, hogy a közterületen való szeszesital fogyasztás általános tiltására vonatkozó részletszabályok az előterjesztésben is említett szükséges kivételek megfogalmazása mellett kerüljenek kidolgozásra, és a rendelet tervezetet terjessze a Bizottság és a Közgyűlés decemberi ülése elé.

**Felelős**: Ágh Ernő, a bizottság elnöke

 Dr. Puskás Tivadar polgármester

 Dr. Károlyi Ákos jegyző

 (A végrehajtás előkészítéséért: Nagyné Dr. Gats Andrea a Jogi, Képviselői és Hatósági Osztály vezetője)

**Határidő:** a Közgyűlés decemberi ülése